Folketing
1998-05-04

Nu er det jo sådan, at det ikke alene er arbejdsmarkedspolitikken, vi drøfter, men også den administrative praksis, der er forbundet med den. Og lige præcis i den sammenhæng er der jo et mægtigt gab mellem de regler, som ministeren så grundigt fremlagde for os, og den praksis, som de fører til ude i terrænet, og det er netop det gab, der gør, at jeg mener, det er meget vigtigt, at Folketinget bidrager til en afklaring af, hvor problemerne helt konkret ligger, og hvad det er for nogle administrative regler, man er nødt til at ændre for at undgå, at de virker på en måde, som jeg mener fører til en svækkelse af retssikkerheden.